**Házirend**

**2. számú melléklet**

Kiegészítés a Gércei Általános Iskola házirendjéhez

Irányelvek a digitális oktatás megvalósításához

A Microsoft 365 rendszerét, azon belül a Microsoft Teams felületét választottuk az iskolai kommunikáció, a tananyagátadás, a tanítási-tanulási folyamat színteréül. A rendszer biztonságos használata, a felület sokoldalú lehetőségei biztosítják a hatékony együttműködést pedagógusok, diákok, szükség esetén külső partnerek között. A Teams felülete alkalmas arra, hogy a pedagógusok és a tanulók egy jól strukturált virtuális iskolai térben kapcsolódjanak össze.

A házirendben megfogalmazott kötelességek és jogok az egyéni és közös felelősség növelését szolgálják az online térben is.

A digitális iskolai házirend megalkotása, a meglévő házirend kiegészítése a digitális oktatás működését, az iskolai nevelés és oktatás zavartalan megvalósítását szolgálja.

1. A tanulók kötelezettségei:

* ha a diáknak nincs lehetősége internet elérésére vagy digitális eszköz használatára jelezze osztályfőnökének - Az otthoni internetelérésben az iskolánknak nem áll módjában segítséget nyújtani.
* a digitális oktatásban való részvétel kötelező feladat az órarendnek megfelelően, ezt IKT eszköz vagy internet hiányában az iskolában felügyelet mellett teljesítheti
* a hiányzásról igazolást kiállíthatja szülő – tanévenként 3 nap -, illetve orvos,
* amennyiben a tanuló nem igazolja az óráról való távolmaradásának okát, hiányzása igazolatlannak minősül
* az igazolatlan hiányzás mértéke meghaladja a tanórák 30 %-át, a tanuló osztályozó vizsgára kötelezhető a nevelőtestület határozata alapján.

1. A digitális oktatás során a pedagógusok által kiadott feladatokat a tanulók a megadott határidőre kötelesek teljesíteni. Ha a diák nem küldi meg az elkészített feladatot, tanár érdemjeggyel szankcionálja. Köteles a pedagógus visszajelzéseit, értékeléseit megtekinteni, a szükséges javításokat elvégezni.
2. A tanulók és szüleik a digitális órarenden kívül egyéb ügyekben 13-14 óráig vehetik fel a kapcsolatot a pedagógusaikkal.
3. A diákok a digitális oktatás során érdemjegyet szereznek a pedagógusok útmutatásai alapján, melyek a félévi és év végi osztályzat részét képezik.
4. A számonkéréseket egyértelműen és időben jelzik a pedagógusok. A témazárót legalább egy héttel a tervezett számonkérés előtt a Teams felületén bejelenti a pedagógus, a számonkérés egyéb formáit nem kell megelőznie bejelentésnek.
5. Elvárás a Teams felületein is (bejegyzések, csevegés stb.), hogy minden tanuló mindig kulturáltan nyilvánuljon meg. Olyan üzenetet fogalmazzon meg, amely mások számára nem sértő, bántó.
6. Adatvédelem:

* a rögzített és feltöltött digitális tartalmakat kizárólag a Gércei Általános Iskola tanárai és tanulói használhatják. Erről a diákokat tájékoztatni kell. Ettől eltérő tanulói magatartás súlyos szankciókat von maga után. A feladatokban elküldött képeket, videókat, megoldásokat a pedagógusok is bizalmasan kezelik, azokat harmadik fél számára nem teszik hozzáférhetővé.

A nevelőtestület határozata

A nevelőtestület a Házirend kiegészítését a 2020. október 22-én megtartott online értekezleten

megtárgyalta és elfogadta. A járványügyi helyzetre tekintettel a véleményezési eljárást nem folytatjuk le.

A Házirend kiegészítése a kihirdetéssel lép hatályba.

Zanati Margit

intézményvezető